## Odluka Ustavnog suda Republike Hrvatske broj: U-IIIA-2182/2011 od 6. veljače 2013.

### NN 19/2013 (18.2.2013.), Odluka Ustavnog suda Republike Hrvatske broj: U-IIIA-2182/2011 od 6. veljače 2013.

USTAVNI SUD REPUBLIKE HRVATSKE

329

Ustavni sud Republike Hrvatske, u Prvom vijeću za odlučivanje o ustavnim tužbama, u sastavu sudac Antun Palarić, predsjednik Vijeća, te suci Marko Babić, Slavica Banić, Mario Jelušić, Ivan Matija i Duška Šarin, članovi Vijeća, odlučujući o ustavnoj tužbi koju je podnijela M. N. iz S., koju zastupa V. G., odvjetnik u B., na sjednici održanoj 6. veljače 2013. jednoglasno je donio

ODLUKU

I. Ustavna tužba se usvaja.

II. Vrhovni sud Republike Hrvatske dužan je donijeti odluku u predmetu koji se vodi pred tim sudom pod brojem: Rev-2695/2012 u najkraćem mogućem roku, ali ne duljem od deset (10) mjeseci, računajući od prvog idućeg dana nakon objave ove odluke u »Narodnim novinama«.

III. Na temelju članka 63. stavka 3. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst), podnositeljici ustavne tužbe, M. N. iz S., T. M. 19, određuje se primjerena naknada zbog povrede ustavnog prava iz članka 29. stavka 1. Ustava Republike Hrvatske (»Narodne novine« broj 56/90., 135/97., 113/00., 28/01. i 76/10.) u iznosu od 13.300,00 kn.

IV. Naknada iz točke III. izreke ove odluke bit će isplaćena iz državnog proračuna u roku od tri mjeseca od dana podnošenja zahtjeva podnositeljice Ministarstvu pravosuđa Republike Hrvatske za njezinu isplatu.

V. Ova odluka objavit će se u »Narodnim novinama«.

Obrazloženje

1. Na temelju članka 63. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst, u daljnjem tekstu: Ustavni zakon), podnositeljica je 21. travnja 2011. podnijela ustavnu tužbu radi dugotrajnosti sudskog postupka koji se vodio pred Općinskim sudom u Slatini i Županijskim sudom u Bjelovaru te se sada nalazi po reviziji pred Vrhovnim sudom Republike Hrvatske (u daljnjem tekstu: Vrhovni sud) pod brojem: Rev 1132/09.

I. ČINJENICE VAŽNE ZA USTAVNOSUDSKI POSTUPAK

2. Ustavni sud je u postupku pokrenutom ustavnom tužbom, primjenom članka 63. Ustavnog zakona, na temelju navoda ustavne tužbe i uvida u spis Općinskog suda u Slatini broj: P-529/07 (ranije P-427/05) utvrdio sljedeće pravno relevantne činjenice za odlučivanje o povredi ustavnog prava podnositeljice zajamčenog člankom 29. stavkom 1. Ustava.

Parnični postupak pokrenut je pred Općinskim sudom u Slatini 8. srpnja 2005. tužbom podnositeljice protiv Republike Hrvatske, a radi naknade štete.

Na ročištima održanim 24. studenoga 2005., 8. veljače 2006., 14. ožujka 2006. i 5. travnja 2006. saslušani su svjedoci.

Nakon toga na ročištu održanom 5. lipnja 2006. saslušana je podnositeljica, te je određeno provođenje medicinskog vještačenja.

Nalaz i mišljenje medicinskog vještaka dostavljen je sudu 27. lipnja 2006., a punomoćnik podnositeljice podneskom od 19. rujna 2006. specificirao je tužbeni zahtjev u odnosu na navedeni nalaz i mišljenje.

Ročišta su održana 20. rujna 2006. i 30. listopada 2006. na kojem je ročištu saslušan medicinski vještak i zaključena glavna rasprava.

Na ročištu održanom 9. studenoga 2006. sud je objavio presudu broj: P-427/05 kojom je odbio tužbeni zahtjev podnositeljice.

Županijski sud u Virovitici je rješenjem broj: Gž-276/07-5 od 27. rujna 2007. ukinuo prvostupanjsku presudu i vratio predmet na ponovni postupak.

Rješenjem broj: P-529/07-26 od 29. siječnja 2008. glavna rasprava zakazana za 5. veljače 2008. odgođena je na zahtjev tuženika za 4. ožujka 2008.

Rasprava zakazana za 4. ožujka 2008. odgođena je na zahtjev tuženika za 31. ožujka 2008.

Na ročištu održanom 31. ožujka 2008. saslušan je svjedok, a na ročištu održanom 14. svibnja 2008. saslušan je svjedok i sud je zaključio glavnu raspravu.

Na idućem ročištu održanom 26. svibnja 2008. sud je objavio presudu broj: P-529/07-31 kojom je odbio tužbeni zahtjev podnositeljice.

Županijski sud u Virovitici je presudom broj: Gž-857/08-3 od 7. svibnja 2009. potvrdio prvostupanjsku presudu.

Vrhovni sud je rješenjem broj: Rev 1132/09-3 od 2. ožujka 20011., ukinuo presudu Županijskog suda u Virovitici broj: Gž-857/08-3 od 7. svibnja 2009. i predmet vratio drugostupanjskom sudu na ponovno suđenje.

Rješenje Vrhovnog suda broj: Rev 1132/09 od 2. ožujka 2011. podnositeljica je primila po punomoćniku 20. veljače 2012.

Županijski sud u Bjelovaru, Stalna služba u Virovitici je presudom broj: Gž-1211/2011-5 od 19. siječnja 2012. odbio žalbu podnositeljice i potvrdio prvostupanjsku presudu broj: P-529/07-32 od 26. svibnja 2008.

Postupak u povodu izjavljene revizije vodi se pred Vrhovnim sudom pod brojem Rev-2695/2012 te još uvijek nije okončan.

II. PRAVO VAŽNO ZA USTAVNOSUDSKI POSTUPAK

3. Mjerodavno pravo sadržano je u članku 29. stavku 1. Ustava.

Ustavna tužba je osnovana.

4. Svoju odluku Ustavni sud obrazlaže sljedećim utvrđenjima:

4.1. DULJINA SUDSKOG POSTUPKA

Parnični postupak pokrenut je pred Općinskim sudom u Slatini 8. srpnja 2005.

U trenutku zaprimanja ustavne tužbe, predmet se u povodu revizije podnositeljice nalazio pred Vrhovnim sudom pod brojem Rev-1132/09 na odlučivanju.

U trenutku donošenja odluke povodom ustavne tužbe podnositeljice postupak se ponovo vodi pred Vrhovnim sudom. Do dana donošenja odluke Ustavnog suda postupak nije okončan pa Ustavni sud utvrđuje da je do dana donošenja odluke Ustavnog suda postupak trajao sedam (7) godina, šest (6) mjeseci i dvadest devet (29) dana.

4.2. POSTUPANJE NADLEŽNOG SUDA

Postupak se najprije vodio pred Općinskim sudom u Slatini koji je od radnji relevantnih za odlučivanje o pravima i obvezama podnositeljice proveo sedam ročišta za glavnu raspravu, zatim proveo je dokaze saslušanjem svjedoka i podnositeljice, medicinsko vještačenje te je odlučio o tužbenom zahtjevu podnositeljice.

Županijski sud u Virovitici je ukinuo prvostupanjsku presudu i predmet vratio na ponovno suđenje.

U nastavku postupka prvostupanjski sud ponovno je proveo glavnu raspravu i odlučio o biti stvari.

U povodu žalbe podnositeljice predmet je dostavljen drugostupanjskom sudu koji je žalbu odbio kao neosnovanu i potvrdio prvostupanjsku odluku.

Nakon toga postupak se u povodu izjavljene revizije podnositeljice vodio pred Vrhovnim sudom Republike Hrvatske, koji je rješenjem broj: Rev-1132/09-3 od 2. ožujka 2011. ukinuo drugostupanjsku presudu i predmet vratio drugostupanjskom sudu na ponovno suđenje. Navedeno rješenje dostavljeno je punomoćniku podnositeljice 20. veljače 2012.

U nastavku postupka drugostupanjski sud ponovno je donio presudu broj: Gž-1211/2011 od 19. siječnja 2012. kojom je potvrđena prvostupanjska presuda.

U trenutku donošenja odluke Ustavnog suda predmet se u povodu revizije podnositeljice nalazio (ponovno) kod Vrhovnog suda na odlučivanju.

4.3. PONAŠANJE PODNOSITELJICE USTAVNE TUŽBE

(TUŽITELJICE U PARNIČNOM POSTUPKU)

Podnositeljica ustavne tužbe, kao tužiteljica u sudskom postupku, prema utvrđenju Ustavnog suda, svojim ponašanjem nije doprinijela duljini sudskog postupka.

4.4. SLOŽENOST SUDSKOG PREDMETA

Ustavni sud ocjenjuje da se ne radi o osobito složenom predmetu.

III. OCJENA USTAVNOG SUDA

5. Ustavni sud utvrđuje da se postupak u pravno relevantnom razdoblju vodio u trajanju od sedam (7) godina, šest (6) mjeseci i dvadeset devet (29) dana. Imajući u vidu ukupno trajanje postupka, te značaj postupka za podnositeljicu, činjenicu da podnositeljica svojim ponašanjem nije doprinijela duljini trajanja sudskog postupka, kao i činjenicu da predmet još uvijek nije okončan Ustavni sud ocjenjuje da je povrijeđeno pravo podnositeljice da neovisni i nepristrani sud u razumnom roku odluči o njezinim pravima i obvezama, koje je zajamčeno člankom 29. stavkom 1. Ustava.

Stoga je na temelju članka 63. stavka 2. Ustavnog zakona donesena odluka kao u točkama I. i II. izreke ove odluke.

6. Sukladno članku 63. stavku 3. Ustavnog zakona odlučeno je kao u točkama III. i IV. izreke ove odluke.

Visinu naknade, zbog povrede ustavnog prava na donošenje odluke u razumnom roku, Ustavni sud utvrđuje uzimajući u obzir okolnosti svakog pojedinog predmeta, uz istodobno uvažavanje ukupnih gospodarskih i socijalnih prilika u Republici Hrvatskoj.

7. Predsjednik Vrhovnog suda dužan je dostaviti Ustavnom sudu pisanu obavijest o datumima donošenja i otpreme odluke u roku od osam (8) dana od dana njene otpreme, a najkasnije osam (8) dana od isteka roka određenog u točki II. izreke ove odluke. Ovaj nalog temelji se na članku 31. stavcima 4. i 5. Ustavnog zakona.

8. Odluka o objavi (točka V. izreke ove odluke) temelji se na članku 29. Ustavnog zakona.

Broj: U-IIIA-2182/2011

Zagreb, 6. veljače 2013.

USTAVNI SUD REPUBLIKE HRVATSKE

Predsjednik Vijeća

Antun Palarić, v. r.

Odluka, NN 19/2013-329